Kaapse hospitaalwerkers met musiek bemoedig | Netwerk24
'n Hospitaalwerker dans saam op die gras voor die Groote Schuur-hospitaal. Foto: Jaco Marais
Die prettige liedjies wat die musikante van die bus se dak af gesing het, het dokters, verpleegsters, laboratoriumpersoneel, kankerpasiënte, Covid-19-pasiënte, administratiewe personeel en selfs voetgangers in Kaapstad opgebeur en hoop gebring in 'n tyd van moedeloosheid.
"Dit was om hulle te erken en te bedank vir die swaar pad wat hulle stap," lui 'n verklaring van Adcock Ingram, 'n farmaseutiese konglomeraat wat met die HOPEtober-projek begin het.
"Die doel is om uit te reik na diegene in die geboue sodat hulle die liedjies kan kom luister en, as hulle kan, buite by ons te kom aansluit."
Hospitaalwerkers dans voor die rooi bus by die Netcare Christiaan Barnard-gedenkhospitaal in die middestad . Foto: Jaco Marais
Die bus het Dinsdag gestop by die Netcare N1 Stad-Hospitaal in Parow, by die Groote Schuur-hospitaal in Observatory, die Somerset-hospitaal in Groenpunt en die Netcare Chris Barnard-Gedenkhospitaal in die middestad.
Van die liedjies wat in die Kaap opgeklink het, sluit in 'Spirit of the Great Heart' en 'Asimbonanga' deur Johnny Clegg, 'Welcome to Cape Town' deur David Kramer, die Nuwe Oukraal-liedjie gesing deur Emo Adams, 'Dance Some More' en 'Nice to see you' deur Mango Groove.
Gesondheidswerkers dans saam voor die Groote Schuur-hospitaal. Foto: Jaco Marais
Die gesingery deur die musikante en die gehore het ongeveer 30 minute aangehou en daarna is dit afgesluit met sang en dans op die maat van die trefferlied 'Jerusalema' deur Master KG.
"Die reaksie hierop was ongelooflik," lui die verklaring. Dit is verlede week ook vir gesondheidswerkers in Johannesburg en Pretoria gedoen.
In die Kaap was die akteur en komediant Mortimer Williams die aanbieder. Leah, sangeres en voormalige aanbieder van Boer soek 'n vrou , Lynelle Kenned, vermaaklikheidster, Namisa Mdlalos, Kinky-boots-ster, en Keeno Lee Hector, akteur van die TV-reeks Sara se geheim, het die hospitaalwerkers vermaak en aan die dans gehad.